Ha az önkormányzati választás utáni első napot vesszük kiindulópontnak, ma ketyeg le Karácsony Gergely főpolgármester századik napja. Végigvettük, mit csinált ebben a három hónapban, és milyen eredménnyel.

Karácsony Gergely főpolgármesterségének első száz napja leteltével összevetettük az ígéreteit azzal, hogy mi valósult meg belőlük. A rövid távú ígéreteket nyilván könnyebb volt teljesíteni, egy-két hosszabb távút pedig lehetetlen, de itt a korábban beharangozott teljes lista:

Teljesült és nem teljesült ígéretek:

Ingyenessé teszi a tömegközlekedést az álláskeresők számára: január 1-től ingyenes, erről döntött a Fővárosi Közgyűlés.

Addig nem lesz stadionberuházás, amíg nincs minden kerületben egy CT-berendezés: megegyezett a kormánnyal a szükséges 50 milliárdról, cserébe hozzájárul az atlétikai vb-hez.

Liget-projekt: a jelenlegi épületek befejezése, új épület már nem épül. A kormány elfogadta, hogy új épület nem lesz a Városligetben.

A fővárosi cégeknél betiltja a túlóratörvény alkalmazását: novemberben megszavazta a közgyűlés.

Kihirdeti a klímavészhelyzetet: a Fővárosi Közgyűlés kihirdette.

Bevezeti a budapesti főkertész tisztséget, elindítja Budapest zöldítési programját (kinevezte Bardóczi Sándort, aki elindította a programot).

szigorú átláthatóság: elkezdik feldolgozni az elmúlt öt év minden szerződését, és ezeket nyilvánosságra hozzák, jogi elemzés alá vetik, ha találnak elítélendő vagy bűncselekményre utaló jelenséget, akkor ezeket kivizsgálják: elkezdődött, elszórtan, pl a Főkert esetében már találkozni lehetett vele

ingyenessé teszi a tömegközlekedést a tizennégy éven aluliak számára: a díjmentesség bevezetéséhez jogszabály-módosításra van szükség, kezdeményezték a kormánynál

minden évben legalább 20 ezer forint fűtési támogatást ad a nyugdíjasoknak és a rászoruló családoknak: tavaly ilyen nem volt, az idei fűtési szezonra tervezik

36500 forintra csökken az éves bérlet ára: nem csökkent, egy darabig még nem is fog

fővárosi finanszírozású szűrőprogramot indít a rákos megbetegedések kiszűrése érdekében: nem indult még, de a várólisták megszüntetésére szerzett évi kétmilliárdot a kormánytól

esélyegyenlőségi irodát hoz majd létre, a nők és a férfiak bére egyenlő lesz a budapesti cégeknél: nem tudni ilyen irodáról egyelőre

létrehozza Budapest legnagyobb zöldövezetét a Margitszigettől a Római-partig: ezt természetesen nem is lehet ennyi idő alatt

minden Budapesten születő gyerek kap egy fát, ami szerinte évente 15 ezer facsemetét jelent: az első három hónapban nem tudni ilyenről

új park Észak-Csepelre és Ferencvárosba: kialakítani nem is lehet ilyen hamar, de megegyezés született a csepeli parkerdőről a kormánnyal

a Főpolgármesteri Hivatal épületét megújítják, a képviselői parkolót megnyitják, parkot terveznek benne: ez a főkertészi interjú szerint 2-3 év múlva kezdődhet, addig is többször alkalmilag megnyitják, nemrég jégpálya volt itt

bevezeti a Tiborcz-adót: ennek értelmében az 500 millió forint feletti budapesti ingatlanokat megadóztatják: nem vezette be

a budapesti lakásállományon belül az önkormányzati bérlakások arányát 4,5-ről tíz százalékra emeli: nem emelte, de három hónap alatt nem is lehet

lakásügyi ombudsmant nevez ki: nem tudni róla, hogy kinevezte volna

a lakbért pedig az önkormányzati lakások esetében jövedelmi helyzethez igazítják: nem igazították, de ez is inkább hosszú távú ígéret

változás a Ferihegy zaj- és légszennyezésével kapcsolatban: „rövid, közép és hosszú távon” keresik a megoldást: még keresik.

az első perctől kezdve kivonja az autókat hétvégente a rakpartról, hosszú távon pedig visszaadná azt a gyalogosoknak és kerékpárosoknak: még nem vonták ki, de a főkertész bejelentette, hogy nyári hétvégéken megteszik

egységes parkolási koncepció, a kerületekkel átbeszélve: nem készült ilyen, de ez túl nagy falat három hónapra

Vezércserék

Karácsony Gergely ígéretet tett arra is, hogy pályázat útján keres új vezetőket a közműcégek élére. Elsőként Tarlós István volt bizalmi emberét, Pető Györgyöt cserélte le Handl Tamásra a Fővárosi Önkormányzati Rendészeti Igazgatóság (FÖRI) élén, még pályázat nélkül – igaz, a FÖRI nem közműcég. Azóta új vezérigazgatója lett – pályázaton – a Budapesti Városüzemeltetési Holding Zrt.-nak (Walter Katalin), a Főtávnak (Mártha Imre), a Főkertnek (Zakar András). A héten adták be pályázataikat a BKK élére pályázók, és az FKF kirúgott vezérigazgatójának sincs még utódja.

Gazdálkodás

A választás után hamar kiderült, hogy hiányzik egy csomó pénz több megkezdett, tervbe vett fejlesztésre: mintegy húszmilliárd kellene az állatkerti biodóm befejezésére, 13 milliárd a Lánchíd felújítására, és a nemzeti kukaholding sem fizette ki még az FKF Zrt. 10 milliárdos számláját. Úgy tűnik, a kukaholdingos számlát sikerül kifizettetni, ehhez Karácsonynak meg kellett fenyegetnie a kormányt, hogy mégse írja alá az atlétikai vébé megrendezéséhez a fővárosi hozzájárulást (siker). A Lánchídnál a korábbi főpolgármester és Orbán Viktor miniszterelnök korábbi megállapodására hivatkozott, kevesebb sikerrel, mivel a kormány már hozzájárult a költségekhez hatmilliárddal, ezért elképzelhető, hogy a Lánchíd nem kap teljes felújítást, hanem letiltják róla a forgalmat (kudarc). Úgy tűnik, a biodómra senkinek se lesz pénze, ezért nagy kérdés, mi lesz a szerkezetkész épülettel (kudarc).

Stadionstop?

A kampányban meghirdetett stadionstopot Karácsony feladta egy ötvenmilliárd forintos egészségügyi támogatási csomagért cserébe, de csak az atlétikai stadion esetében (félsiker). A kelenföldi szuperkórház helyéről is vita kezdődött: a főváros felajánlott egy telket ingyenesen a Kelenföldi pályaudvarnál, mert a kormányzat által tervezett zöldmezős helyszín elégtelen tömegközlekedési kapcsolatokkal rendelkező ingatlan lenne Karácsony szerint.

Sokat gyakran hangoztatott ígéret volt a fővárosi utak forgalomcsillapítása, a behajtási díj bevezetésének vizsgálata, a lakossági ingyenes parkolás kiváltása (például bérlettel), ezekről azóta is többször lehetett hallani, de konkrétumokról még nem tudni. Igaz, ilyen fajsúlyos kérdésekben hiba lenne gyors döntéseket hozni.

Kommunikáció: félgőzzel

Az ígért három-négy fős főpolgármester-helyettesi létszám megcsúszott: öt helyettese lett Karácsonynak. A főpolgármester fontos jelszava volt a nyilvánosság: a hivatalos kommunikáció azonban egyelőre a Facebookon zajlik: Karácsony a közösségi oldalán teszi meg a bejelentéseket. Sajtótájékoztatót jóval kevesebbet tartott, a Tarlós által bevezetett Budapestinfó nevű rendszeres tájékoztatókat pedig úgy tűnt, nem akarja folytatni. A kormány ezt kihasználva gyorsan lecsapott a névre és a lehetőségre, Karácsonynak ezután már csak a kármentés jutott a nem túl szerencsés nevű Budapest.Komm elkezdésével.

Ellenzék: több hatalmi harc, mint konkrét cselekvés

Megkérdeztük a Fővárosi Közgyűlésben ellenzékben levő Fidesz-frakció vezetőjét, Láng Zsolt, hogyan látja Karácsony első száz napját. Mint Láng elmondta: a választási ígéretek megvalósításának megkezdéséből és konkrét cselekvésekből keveset láttak, annál többet a hatalmi harcokból, a szivárványkoalíció színfalak mögötti osztozkodásából, a múlt embereinek és rossz reflexeinek visszatéréséből. Karácsonyék politikai kiadásai máris jelentősen megnőttek, a városvezetés pedig kimerülni látszik a PR-tevékenység és a közösségi médiában való minden perces jelenlétben, tette hozzá. Közölte: bíznak abban, hogy idén elkezdődhet a tényleges munka Budapestért. Készek megvitatni, ha lehet, támogatni, ha kell, kritizálni és módosítani a városvezetés javaslatait. De ehhez végre érdemi, kézzelfogható előterjesztésekre, szakmai hozzáértésre lesz szükség, szögezte le.

Borítókép: Karácsony Gergely főpolgármester a Fővárosi Közgyűlés ülésén a budapesti Városházán 2019. december 11-én. MTI/Mónus Márton